Astudiaeth Achos 1 / Case Study 1
Derbyniodd y MASH (Canolfan Ddiogelu Amlasiantaeth) ffurflen 121a gyda phryderon am blentyn heb ei eni dynes a oedd wedi’i harestio gyda’i chariad. Roedd eu fflat wedi cael ei chwilota a daethpwyd o hyd i 150 o dabledi Valium, y gwnaeth y ddynes gyfaddef ei bod yn eu cymryd i’w helpu i gysgu. Cafodd y risg ei asesu yn risg ambr gan yr heddlu am ei fod yn achos o gymryd cyffuriau yn ystod beichiogrwydd a meddu ar nifer fawr o dabledi. Hon oedd yr ugeinfed ffurflen 121a a gwblhawyd gan yr heddlu, a dangosodd eu gwybodaeth bod partner y ddynes wedi cael rhybudd o’r blaen am drais, cyffuriau ac arfau, a chanddo 57 o gysylltiadau â throsedd. Roedd y GPPI (Gwasanaeth Plant a Phobl Ifanc) wedi bod mewn cysylltiad â’r fam, am ei bod yn ddigartref, a bu problemau blaenorol am ei defnydd o gyffuriau wedi iddi gael ei harestio am feddu ar amffetamin. Drwy ymchwil iechyd daethpwyd o hyd i lawer o wybodaeth ynghylch hanes y teulu mamol, a ddangosodd batrwm o ddiffyg ymgysylltu, ac roedd y gwasanaethau’n gwybod bod y nain famol yn camddefnyddio sylweddau. Hefyd, fe wnaeth y wybodaeth iechyd amlygu’r ffaith nad oedd yn ymddangos bod y ddynes wedi ymgysylltu ag unrhyw wasanaethau cyn geni. Dangosodd gwybodaeth a gafwyd gan y gwasanaeth addysg, er nad oedd y ddynes o oed ysgol mwyach, bod ymyraethau rheolaidd wedi bod oherwydd diffyg presenoldeb pan oedd hi yn yr ysgol. Hefyd, cysylltodd y tîm â’r MASH gyda phryderon am gymeriadau annymunol yn yr eiddo. Dywedasant wrth y MASH bod y cwpl wedi cael rhybudd eu bod yn cael eu troi allan o ganlyniad i ymddygiad gwrthgymdeithasol. Anfonodd y MASH atgyfeiriad i’r tîm asesu'r diwrnod canlynol ynghylch pryderon diogelu plant ar gyfer y plentyn heb ei eni. Nododd yr asesiad cychwynnol hwn y pryderon canlynol: 
• nid oedd y fam yn mynychu apwyntiadau cyn geni
• nid oedd y fam wedi cofrestru gyda’i meddyg teulu lleol 
• pryderon ynghylch y defnydd o gyffuriau cyn ac yn ystod beichiogrwydd 
• bu’r GPPI mewn cysylltiad o’r blaen pan oedd y ddynes yn 16 ac yn ddigartref 




• lefel trais y tad: roedd yr heddlu’n gwybod amdano ac roedd wedi cael rhybuddion mewn perthynas ag arfau, trais a chyffuriau. 
Cynhaliwyd cynhadledd amddiffyn plant o fewn 15 diwrnod gwaith, a rhoddwyd y babi heb ei eni ar gynllun amddiffyn plant o dan y categori esgeulustod. Rhoddwyd y cynllun ar waith i gydlynu cymorth a diogelu ar gyfer y plentyn pan fyddai’n cael ei eni. Mae’r plentyn yn parhau ar gynllun amddiffyn plant, ac mae’n ffynnu dan ofal y ddau riant. Mae’r fam a’r tad yn ymgysylltu â’r gwasanaethau, ac wedi dangos cymhelliant positif i ddarparu amgylchedd sefydlog a meithringar ar gyfer eu plentyn. Gwnaeth adnabod angen y baban heb ei eni yma’n gynnar arwain at ymateb amserol a phriodol gan y GPPI, gyda gwybodaeth a gasglwyd gan nifer o asiantaethau.
